Neuvoston asetuksen (ETY) N:o 4056/86 12 artiklan 2 kohdan mukainen

Komission tiedonanto

asiasta COMP/D2/37.939 - P& O Stena Line 2

(2001/C 76/02)

(ETA:n kannalta merkityksellinen teksti)

Hakemus

1. The Peninsular and Oriental Steam Navigation Company (P& O) ja Stena Line Limited ilmoittivat 31 päivänä lokakuuta 1996 komissiolle asetuksen N:o (ETY) 4056/86 12 artiklan 1 kohdan mukaisesti yhteisyrityksen perustamista ja toimintaa koskevasta sopimuksesta (sopimus). Sopimuksella sulautetaan yhteen osapuolten (jäljempänä määriteltävät) lauttatoiminnot Englannin kanaalissa. Yhteisyritys toimii nimellä P& O Stena Line.

2. Komissio julkaisi 13 päivänä maaliskuuta 1997 Euroopan yhteisöjen virallisessa lehdessä asetuksen (ETY) N:o 4056/86 12 artiklan 2 kohdan mukaisesti tiivistelmän hakemuksesta ja kehotti asianomaisia esittämään huomautuksensa 30 päivän kuluessa(1).

3. Ennen asetuksen (ETY) N:o 4056/86 12 artiklan 3 kohdassa säädetyn 90 päivän määräajan päättymistä komissio ilmoitti osapuolille 10 päivänä kesäkuuta 1997, että on vakavia epäilyjä siitä, voidaanko kyseiseen sopimukseen soveltaa perustamissopimuksen 85 artiklan 3 kohtaa (nykyisin 81 artiklan 3 kohta)(2).

4. Komissio julkaisi 6 päivänä helmikuuta 1998 asetuksen (ETY) N:o 4056/86 23 artiklan 3 kohdan mukaisesti ilmoituksen(3), jossa se ilmoitti aikomuksestaan myöntää sopimukselle poikkeus. Komissio myönsi 26 päivänä tammikuuta 1999 päivätyllä päätöksellä perustamissopimuksen 85 artiklan 3 kohdan (nykyisen 81 artiklan 3 kohdan) mukaisen poikkeuksen, joka on voimassa 10.3.1998-9.3.2001(4).

5. Poikkeuksen voimassaolo päättyy 9 päivänä maaliskuuta 2001. P& O ja Stena Line (UK) Limited (Stena Line), joka omistaa Stena Line -konsernin P& O Stena Linen osakkeet ja on sen vuoksi tullut Stena Line Limitedin sijaan osapuolena, jättivät 22 päivänä joulukuuta 2000 yhdessä P& O Stena Linen kanssa komissiolle asetuksen (ETY) N:o 4056/86 13 artiklan 2 kohdan mukaisen hakemuksen 81 artiklan 3 kohdan mukaisen poikkeuksen myöntämisestä vuoteen 2020 saakka. Uudistamishakemus esitetään, mikäli komissio katsoo, että kyseessä on 81 artiklan 1 kohdassa tarkoitettu kilpailunrajoitus.

Yhteisyritys

6. Yhteisyrityksen perustamisesta tehtyä sopimusta ei muuteta, ja sen yksityiskohdat sisältyvät 13 päivänä maaliskuuta 1997 julkaistuun komission tiedonantoon(5).

7. P& O Stena Line harjoittaa säännöllistä matkustaja- ja rahtiliikennettä Englannin kanaalin yli. Doverin-Calais'n reitillä sillä on seitsemän monikäyttöistä ro-ro-alusta, jotka kuljettavat rahtia ja matkustajia. Doverin-Zeebruggen reitillä sillä on kolme ro-ro-alusta, jotka kuljettavat vain rahtia. Sen toiminta Newhavenin-Dieppen reitillä loppui 31 päivänä tammikuuta 1999.

Sivuvaikutukset

8. Emoyhtiöt ovat jatkaneet toimintaansa riippumattomina lauttaoperaattoreina Englannin kanaalin länsireiteillä, Pohjanmerellä ja Irlanninmerellä. Osapuolet toteavat, että yhteisyrityksen perustaminen ei ole johtanut laajempaan yhteistyöhön osapuolten välillä eikä tällaista sivuvaikutusta ole tulevaisuudessakaan odotettavissa.

Markkinat

9. Osapuolet eivät kiistä komission 26 päivänä tammikuuta 1999 tekemään päätökseen sisältyvää merkityksellisten markkinoiden määritelmää. Hakemus perustuu samaan määritelmään:

a) matkustajaliikenteen markkinat (matkailijat ja matkailuajoneuvot) Englannin kanaalin reiteillä, joita on sekä Englannin ja Ranskan välillä (Doverin, Folkestonen, Ramsgaten tai Newhavenin ja Calais'n, Dieppen, Boulognen tai Dunkirkin väliset reitit sekä kanaalitunneli) että Englannin ja Belgian välillä (Ramsgate-Oostende) (kanaalin matkailijamarkkinat), ja

b) yksiköidyn rahtiliikenteen markkinat (merikuljetukset ja ovelta ovelle -intermodaaliliikenne) Englannin ja Manner-Euroopan välillä (kanaalin länsiosan, Englannin kanaalin ja Pohjanmeren reitit) (Englannin ja mannermaan väliset rahtimarkkinat).

Osapuolten perustelut puuttumattomuustodistuksen saamiselle

10. Osapuolet katsovat, että Englannin kanaalin matkailijamarkkinoilla sekä Englannin ja mannermaan välisillä rahtimarkkinoilla on P& O Stena Linen jatkuvan toiminnan vuoksi enemmän kilpailua kuin siellä ilman tätä yhteisyritystä olisi. Sen vuoksi sopimukseen sisältyvät rajoitukset eivät osapuolten mielestä (nyt) rajoita, vääristä tai estä kilpailua tuntuvasti.

Perustelut poikkeuksen uusimiselle

11. Osapuolet katsovat, että vaikka 81 artiklan 1 kohtaa onkin sovellettava, P& O Stena Linen toiminta oikeuttaa edelleen 81 artiklan 3 kohdan mukaiseen poikkeukseen seuraavassa esitettävistä syistä.

12. Hakemuksessa katsotaan, että P& O Stena Line on tuonut kuluttajille huomattavia etuja. Yhteisyritys on säilyttänyt ja parantanut säännöllisten lähtöjen tiheyttä ja vähentänyt odotusaikoja satamassa, koska se on käyttänyt jatkuvaa lastausjärjestelmää. Yhteisyrityksen perustamisella saavutetut vuotuiset kustannussäästöt ovat antaneet P& O Stena Linelle mahdollisuuden pitää hinnankorotukset mahdollisimman pieninä ja luoneet tilaisuuden investoida aluksilla tarjottavien palvelujen ja tilojen laatuun sekä uusiin lipunkirjoitus- ja varausjärjestelmiin. Hakemuksessa katsotaan, että P& O Stena Linen alhainen kustannustaso on tarjonnut osapuolille tilaisuuden harkita laajaa alusten uudistusohjelmaa, jolla palvelun laatu voitaisiin pitää korkeana.

13. Hakemuksessa kiinnitetään huomiota kanaalitunnelin markkina-aseman vahvistumiseen ja siihen, että se on vahva kilpailija kanaalin matkailijamarkkinoilla, ja todetaan, että P& O Stena Line on ainoa operaattori, joka pystyy tarjoamaan niin tiheät aikataulut ja jatkuvan lastauksen, jotka ovat tasoltaan lähellä tunnelin tarjoamaa Le Shuttle -matkailijapalvelua. Vähäisemmällä emoyhtiöiden välisellä yhteistyöllä ei päästäisi samoihin etuihin. Lisäksi osapuolet uskovat, että vähäisempi yhteistyö rajoittaisi kilpailua enemmän kuin P& O Stena Linen toiminnan jatkaminen.

14. Osapuolet katsovat, että sopimus ei poista kilpailua tarkasteltavien markkinoiden miltään osalta. Englannin ja mannermaan välisen rahtiliikenteen markkinoista hakemuksessa todetaan, että markkinatilanteelle on tyypillistä voimakas kilpailu monilla reiteillä ja monien yhtiöiden kesken, markkinoille pääsylle ei ole suuria esteitä ja alalla on ylikapasiteettia.

15. Erityisesti Englannin kanaalin matkailijamarkkinoista hakemuksessa todetaan, ettei ole syytä huolestua duopolin kehittymisestä yhteisyrityksen ja kanaalitunnelin välillä: duopolin olemassaolosta tai todennäköisestä kehittymisestä tulevaisuudessa ei ole mitään osoitusta. Osapuolet tunnustavat, että kuluttajat ovat huolissaan lipunhintojen noususta, mutta väittävät, että verottoman myynnin päättyminen on vähentänyt matkustajamääriä ja aluksilla tehtävistä ostoksista saatavia tuloja sekä poistanut niiden myönteisen vaikutuksen voittoihin hiljaisen kauden (lokakuusta maaliskuuhun) aikana. Ennen verottoman myynnin loppumista oli laivoilla tapahtunut kulutus huomattavin kustannuksia kattava tulolähde. Hakemuksessa todetaan, että lipputulojen kasvu ei ole yleensä korvannut aluksilla kulutetun rahamäärän vähenemistä ja että lippujen hinnankorotukset ovat puolestaan vähentäneet matkustajamääriä. Hakemuksessa katsotaan, että ei ole rajoituksia, jotka estäisivät markkinoille pääsyä ja että muut liikenteenharjoittajat kilpailevat tehokkaasti hakijoiden kanssa. Lisäksi markkinoille on tullut uusi kilpailija Norfolkline, joka tarjoaa palveluja Doverin-Dunkirkin reitillä.

16. Osapuolet hakevat 20 vuoden poikkeusta vuoteen 2020 asti, jotta ne voisivat rahoittaa suunnitellun alusten uudistusinvestointiohjelman, jolla korvattaisiin puolet P& O Stena Linen nykyisestä aluskannasta. Hakemuksessa todetaan lisäksi, että 20 vuoden poikkeus on tarpeen, jotta kanaalitunnelin tarjoamiin palveluihin voidaan kohdistaa pitkäaikaisia ja tehokkaita kilpailupaineita ja että näkyvissä ei ole huomattavia markkinaolosuhteiden muutoksia, kuten oli vuonna 1996, kun verottoman myynnin tiedettiin pian loppuvan.

Asianomaisten huomautukset

17. Tämä ilmoitus julkaistaan asetuksen (ETY) N:o 4056/86 12 artiklassa vahvistetun menettelyn mukaisesti. Komissio ei ole tässä vaiheessa muodostanut kantaa EY:n perustamissopimuksen 81 artiklan sovellettavuudesta tähän sopimukseen. Asetuksen (ETY) N:o 4056/86 12 artiklan 2 kohdan mukaisesti komissio kehottaa asianomaisia toimittamaan huomautuksensa 30 päivän kuluessa tämän tiedonannon julkaisemisesta viitteellä "COMP/D2/37.939 - P& O Stena Line 2" seuraavaan osoitteeseen: Euroopan komissio Kilpailun pääosasto (DG COMP)

Antitrust Greffe

Rue Joseph II/Jozef II-straat 70 B - 1000 Bruxelles/Brussels Faksi (32-2) 295 01 28.

(1) EYVL C 80, 13.3.1997, s. 3.

(2) Katso lehdistötiedote IP/97/511, 11.6.1997.

(3) EYVL C 39, 6.2.1998, s. 21.

(4) EYVL L 163, 29.6.1999, s. 61.

(5) EYVL C 80, 13.3.1997, s. 3.